Onsekerheid striem vertroue | George Herald
Thursday, 27 June 2013, 11:24
LANDBOU NUUS - "Daar moet ernstig daarteen gewaak word dat Suid-Afrika as 'n riskante, onstabiele en onmededingende ekonomie deur beleggers beskou word. 'n Ooglopende gebrek aan konsensus oor ekonomiese en maatskaplike beleid is besig om die haalbaarheid van die Nasionale Ontwikkelingsplan ernstig te ondermyn en vertroue in die land as belegggingsbestemming te skaad," sê Johannes Möller, president van Agri SA.
"Die Suid-Afrikaanse ekonomie het die afgelope week, voortspruitend uit die skerp depresiasie van die Rand, 'n hoë prys betaal vir algemene onsekerheid en die hantering van probleme in die arbeidsmark. Die negatiewe sentiment strek verder as net kommer oor looneise en gewelddadigheid tydens arbeidsonrus. Dit word ook aangehelp deur skerp stygings van geadministreerde pryse soos dié van elektrisiteit en brandstof, ongelukkigheid met en betogings oor swak dienslewering en kommerwekkende uitsprake oor eiendomsverwante vraagstukke," sê Möller.
Hy sê dat die debatte in parlementêre begrotingsposte rigtingwysers is waarop die plaaslike sowel as buitelandse beleggers reageer. Hy beskou die Minister van Landbou, Bosbou en Visserye, me Joemat-Pettersson se begrotingstoespraak as gematig, maar het tog kommer dat haar voortgesette steun aan plaaswerkerorganisasies ook tot verdere onrus in die bedryf
Hy verwelkom egter inisiatiewe waarmee sy besig is om die produksiekant van die bedryf te wil versterk met die oog op voedselsekerheid en uitgebreide handel.
Möller is van mening dat die begrotingstoespraak oor Landelike Ontwikkeling en Grondhervorming verlede Donderdag op 'n laagtepunt geëindig het. Hy verwys na Minister Nkwinti se reaksie op 'n opposisielid se waarskuwing dat die heropening van grondeise 'n oormaat van onsekerheid skep wat uiteindelik tot voedselonsekerheid kan lei en Suid-Afrika op die weg van Zimbabwe kan plaas. "Hopelik was minister Nkwinti se kommentaar daarop, naamlik dat die Zimbabwe-grondmodel navolgenswaardig is (nie 'n direkte aanhaling), in die hitte van 'n debat gedoen. Nogtans kan die potensiële skade van opmerkings van hierdie aard nie onderskat word nie," sê Möller.
Die regering het die afgelope aantal jare in konsultasie met die gemeenskap goeie beleidsdokumente ontwikkel wat, indien dit doeltreffend geïmplementeer word, tot 'n beter en meer voorspoedige samelewing kan lei. Die Nasionale Ontwikkelingsplan is 'n goeievoorbeeld hiervan wat meer nougeset deur alle rolspelers as verwysingsraamwerk gebruik